SKRIFTLIG FORESPØRGSEL E-0137/00

af Gerhard Hager (NI) til Kommissionen

(27. januar 2000)

Om: Redningskontrakter med hovedorganisationen for de østrigske socialforsikringsselskaber

Østrigsk praksis med hensyn til redningsfly giver anledning til betydelige betænkeligheder, hvad angår deres overensstemmelse med EU-ret. Således står det fast, at skønt det til gennemførelse af såkaldte sekundærflyvninger, dvs. befordring med fly fra sygehus til sygehus, er nødvendigt med en tilladelse fra luftfartsmyndighederne, viser det sig, at virksomheder, som gennemfører sådanne flyvninger og nu ikke længere er underlagt det østrigske indenrigsministerium, ikke råder over en sådan tilladelse. Det forholder sig ligeledes sådan, at hovedorganisationen for de østrigske socialforsikringsselskaber kun har indgået kontrakter på ubestemt tid med forbundsministeriet for indre anliggender og endnu et privatretligt organ, hvilket betyder, at udelukkende disse to kan afregne flyudgifterne direkte med socialforsikringerne.

1. Har Kommissionen kendskab til ovenfor skildrede forhold?

2. Er hovedorganisationen af østrigske socialforsikringsselskaber efter Kommissionens opfattelse forpligtet til at give sådanne ordrer i offentligt udbud i hele EU i henhold til de herfor relevante europa-retlige bestemmelser, navnlig direktiverne 92/50(1) og 89/665(2)

3. I bekræftende fald, hvad agter Kommissionen på nuværende tidspunkt at foretage sig mod denne overtrædelse af EU-ret?

4. I benægtende fald, hvormed begrunder Kommissionen sit standpunkt?

5. Mener Kommissionen, at undtagelsen fra luftfartsmyndighedernes tilladelse for den statstilknyttede virksomhed udgør en ulovlig konkurrencefordrejende foranstaltning?

6. I bekræftende fald, hvad agter Kommissionen at gøre?

7. I benægtende fald, hvormed begrunder Kommissionen sit standpunkt?

(1) EFT L 209 af 24.7.1992, s. 1.

(2) EFT L 395 af 30.12.1989, s. 33.

Svar afgivet på Kommissionens vegne af Frederik Bolkestein

(9. marts 2000)

Kommissionen har modtaget flere klager over lignende forhold for så vidt angår sygetransport ad landevej. Kommissionen undersøger i øjeblikket den pågældende indkøbspraksis med henblik på at fastslå, om der er sket en overtrædelse af reglerne for indkøb.

Kommissionen er med hensyn til den retlige vurdering af den pågældende sag bundet af Domstolens konklusioner i Tögel-sagen(1). Domstolen fastslår i sin dom af 24. september 1998, at udrykningskørsel og sygetransport ledsaget af en redder henhører under Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler (bilag I A, kategori 2, og bilag I B, kategori 25). Når de tærskelværdier, der er fastsat i direktivet, overstiges, skal kontrakter om udrykningskørsel og sygetransport ledsaget af en redder således offentliggøres på EU-niveau. Domstolen har dog ikke udtalt sig om, hvilken østrigsk myndighed der er underlagt denne offentliggørelsespligt.

Kommissionen agter først at undersøge de forhold, der beskrives af det ærede medlem, og den vil så på et senere tidspunkt fastslå, om de kontrakter, der indgås mellem hovedorganisationen for de østrigske socialforsikringsselskaber (Hauptverband der Österreichischen Sozialversicherungsträger) og indenrigsministeriet med henblik på lufttransport af syge og tilskadekomne, skal offentliggøres.

(1) Sag C-76/97 af 24.9.1998, Walter Tögel mod Niederösterreichische Gebietskrankenkasse, præjudiciel afgørelse.